b"\n_START_ARTICLE_\nParc de la Torreblanca\n_START_SECTION_\nDescripci\xc3\xb3\n_START_PARAGRAPH_\nJardins de la finca Torreblanca que, millorat el seu estat de conservaci\xc3\xb3, conserva bona part de la seva esplendidesa. S'hi trobava la Capella de Santa Anna, modificada el darrer ter\xc3\xa7 del segle passat en fer-se al seu costat un Palau d'estil neog\xc3\xb2tic, avui enderrocat. La capella s'enderroc\xc3\xa0 en la rehabilitaci\xc3\xb3 del 1983._NEWLINE_El centre dels jardins \xc3\xa9s ocupat per un estany quasi sec rodejat de diversos elements d'inter\xc3\xa8s arquitect\xc3\xb2nic, dues coves artificials de car\xc3\xa0cter rom\xc3\xa0ntic, una amb embarcador. Damunt hi ha un templet ecl\xc3\xa8ctic d'inspiraci\xc3\xb3 grega, envoltat per vuit columnes estriades d'estil corinti i pedestals de granit grisenc amb daus esculpits. S\xc3\xb3n de marbre blanc coronades per capitell del mateix material. Entorn del llac hi ha una torre mirador formada per paredat antic i coronada per merlets de ma\xc3\xb3, on es puja per una escala de caragol que cont\xc3\xa9 un pou dins l'ull de l'escala. Finalment, un pont rom\xc3\xa0ntic imitant fusta travessa un sector del llac._NEWLINE_Com que havia estat un jard\xc3\xad bot\xc3\xa0nic, el parc consta d'una gran diversitat vegetal d'una gran bellesa i amb molt de valor. A part, tamb\xc3\xa9 hi ha una bona diversitat de fauna. Malauradament, hi ha tamb\xc3\xa9 animals abandonats als llacs, com els \xc3\xa0necs i oques de granja, o les tortugues de Florida. De bon mat\xc3\xad o al vespre, \xc3\xa9s possible veure algun conill (dif\xc3\xadcil de veure perqu\xc3\xa8 sempre hi ha gent passejant menys quan es tanca), paons que volten pel parc, lloros i cotorres ex\xc3\xb2tiques, i altres animals m\xc3\xa9s comuns, depenent de l'\xc3\xa8poca de l'any. \xc3\x89s molt bon lloc de passeig o per a fer esport, a vegades tamb\xc3\xa9 s'hi fan casaments.\n_START_SECTION_\nHist\xc3\xb2ria\n_START_PARAGRAPH_\nL'any 1910 \xc3\xa9s la data que figura en el Cadastre. Es tractava de la finca de la casa senyorial dels marquesos de Monistrol (t\xc3\xadtol de la fam\xc3\xadlia Usall), adquirida en \xc3\xa8poca medieval i que va esdevenir la resid\xc3\xa8ncia principal al segle XIX, abandonant l'anterior Palau del carrer de Regomir, 6. Molt malmesa la resid\xc3\xa8ncia durant l'\xc3\xa8poca de la guerra civil, va acabar per ser enderrocada. El 1982 pass\xc3\xa0 a ser propietat municipal._NEWLINE_Al principi, havia estat un jard\xc3\xad bot\xc3\xa0nic del que actualment nom\xc3\xa9s se\xe2\x80\x99n conserva la vegetaci\xc3\xb3 de la zona del llac. Aquest fou constru\xc3\xaft en estil que imita el romanticisme i amb conglomerats artificials, coves i glorietes."